דום 64

דום 64 (באנגלית: Doom 64) הוא משחק וידאו מסוגת משחקי יריות בגוף ראשון שפותח על ידי חברת Midway Games ויצא לאור ב-1997 עבור קונסולת הנינטנדו 64. המשחק פותח במקור כמשחק ספין-אוף לסדרת משחקי "דום" מאת id Software, אך במהלך 2020 הוציאה חברת Nightdive Studios חידוש למשחק שהופץ למחשב האישי, לקונסולות פלייסטיישן 4 ו-Xbox One. ולנינטנדו סוויץ'. עבודת הפיתוח על המשחק החלה עוד ב-1994, תחת פיקוח מצד המפתחת המקורית של הסדרה, id Software. המשחק זכה לשבחים על הגרפיקה המעודכנת ועיצוב השלבים, אך גם לביקורת על חוסר בתכונות חדשות למשחקיות ביחס למשחקים הקודמים. עד מהרה המשחק הפך לקאלט, ונוצרה סביבו קהילת מעריצים איתנה שהוציאה במהלך השנים מספר פורטים למחשב. הגרסה המחודשת, שיצאה בסמוך ליציאת הכותר "דום הנצחי", כללה מספר שלבים נוספים שפותחו על ידי Nightdive ונועדו "לחבר" את עלילת שני המשחקים הראשונים ביחד עם עלילת "דום הנצחי" והכותר שקדם לו, בצעד שהפך למעשה את המשחק לחלק מהקאנון העלילתי של סדרת המשחקים. המשחקיות של דום 64 דומה לזו של שני המשחקים הקודמים בסדרה. על השחקן להתקדם במשחק לאורך 28 שלבים שבמסגרתם השחקן נדרש להלחם במפלצות, לאגור נשק ותחמושת, למצוא מפתחות על מנת לפתוח דלתות נעולות ולהתחמק ממכשולים ומלכודות שחוסמות את דרכו אל היציאה מהשלב. חלק מאלמנטי המשחק עודכנו לעומת המשחקים הקודמים, ובנוסף לכך הגרפיקה והמראה של כלי הנשק והאויבים שונים לעומת אלה שהוצגו במשחקים הקודמים, וייחודיים לדום 64. כל כלי הנשק שהיו במשחק דום 2 נמצאים גם בדום 64, ובנוסף אליהם, התווסף נשק חדש שנקרא Unmaker. ה-Unmaker הוא נשק שמשתמש באותה התחמושת כמו של רובה הפלזמה וה-BFG ומשגר צרורות של כדורי אנרגיה לעבר האויב. על פי מסמך העיצוב "התנ"ך של דום", הנשק תוכנן במקור עבור המשחק הראשון בסדרה אך מעולם לא הופיע בו. ניתן לשדרג את הנשק במהלך המשחק על ידי איסוף חפצים עתיקים ולהופכו לקטלני יותר על ידי הגברת מהירות כדורי האנרגיה, וגרימה לנשק לירות את כדורי האנרגיה בשלושה קווים ישרים כך שיפגעו ביותר מאויב אחד. הנשק היה ייחודי לדום 64 ולא הופיע במשחקי דום שיצאו אחריו עד יציאתו של דום הנצחי בשנת 2020, שם הוצג נשק דומה בשם "Unmakyr". לאחר שנחת החלל האלמוני, גיבור המשחק, הצליח לסכל את פלישת השדים מהגיהנום בשני המשחקים הקודמים, החליט "תאגיד התעופה והחלל" (UAC) לבודד את מתקני המחקר שלו על ידי הרעלתם בקרינה רדיואקטיבית קטלנית. במשך שנים, נותרו מתקני המחקר בשיממונם עד שיום אחד לווין מכדור הארץ מצליח לקלוט תשדורת מסתורית מאחד המתקנים. התשדורת מעידה על כך שמישהו - או משהו - הצליח לחמוק ממדיניות הבידוד של ה-UAC. בחסות הקרינה הרדיואקטיבית, הצליחה הישות המסתורית להחזיר לחיים את כל מי שנהרג כתוצאה מהקרינה הקטלנית, בני-אדם-זומבים ושדים כאחד. כתוצאה מכך, נשלח הנחת לעצור אותם. לאחר שהשדים מפתים את הנחת לחזור חזרה לגיהנום, מגלה הנחת כי השדים תכננו במשך זמן רב את הפלישה לתחנת החלל. הנחת בסופו של דבר מצליח לפלס דרכו בין השדים והמפלצות ובעזרת נשק ה-Unmaker מצליח למצוא את הישות האחראית לפלישה, המכונה "אם כל השדים", ולהרוג אותה. הנחת מבין כי לאחר שנים של לחימה בלתי פוסקת בשדים הוא אינו מצליח לקיים חיים נורמליים על כדור הארץ, ומחליט להישאר בגיהנום מרצונו החופשי ולדאוג לכך שאף שד לא יצליח לקרוא תיגר ולצאת משם. ב"שלבים האבודים" שנכללו עם הגרסה המחודשת מ-2020, עלילת המשחק ממשיכה לאחר ש"המעלה באוב", אחותה של "אם כל השדים", מחליטה להתנקם בשחקן ולשגר אותו חזרה אל פובוס על מנת להמשיך את הפלישה באין מפריע. בכך הנחת מאולץ ללחום שוב בשדים ולמצוא את דרכו בחזרה לגיהנום. בנוסף לכך ניתן למצוא בשלבים האלו פרטי עלילה שיובילו בסופו של דבר לעלילת המשחק "דום" מ-2016 ול"דום הנצחי". המשחק זכה לביקורות חיוביות למדי, כאשר ממוצע הביקורות למשחק המקורי עומד על 73% באתר GameRankings, וממוצע הביקורות ב-Metacritic למשחק המחודש עומד על 76 לגרסת הסוויץ', 75 לגרסת הפלייסטיישן, ו-77 לגרסת האקסבוקס. הביקורות שנכתבו על המשחק המקורי הסכימו פה אחד כי דום 64 הוא המשחק בעל הגרפיקה הטובה ביותר מבין כל משחקי דום שיצאו עד כה, וציינו לחיוב את עיצוב השלבים שתוארו כמאתגרים הרבה יותר מהשלבים שבמשחקים הקודמים. עם זאת ציינו חלק מהמבקרים כי הגרפיקה המעודכנת והשלבים החדשים עדיין לא גורמים להרגיש למשחק כמו משחק חדש אלא יותר כמו עוד פורט ל"דום" הראשון, שנכון לזמן כתיבת הביקורות כבר זכה לפורטים עבור כל פלטפורמה אפשרית שיכלה להריץ את המשחק (מחשב אישי, פלייסטיישן, SNES, סגה סאטורן, מקינטוש ועוד). למרות זאת המשחק זכה למעמד של משחק קאלט, ונוצרה סביבו קהילת מעריצים איתנה שהוציאה במהלך השנים מספר פורטים למחשב האישי שהבולטים מביניהם הם Doom 64 TC מ-2003, פרויקט קהילתי שהוסיף אויבים חדשים ושלבים חדשים, ו-Doom 64 EX מ-2008. מבקר המשחקים פטריק קלפק מ-Kotaku תיאר את דום 64 כ"משחק 'דום' שהכי לא זכה להערכה מספיקה". סאם בייפורד, How lost classic Doom 64 was revived for modern platforms, באתר The Verge‏, 20 במרץ 2020 דום 64, באתר PCGamingWiki (באנגלית) דום 64, סרטונים בערוץ היוטיוב "דום 64", במסד הנתונים הקולנועיים IMDb (באנגלית) Doom 64 Is The Most Underrated Doom Game, Kotaku, ‏2016-06-07 (באנגלית) Push Square, Review: DOOM 64 - After More Than 20 Years, DOOM's Oft-Forgotten Third Instalment Packs a Punch, Push Square, ‏2020-03-24 (באנגלית בריטית) Sky Flores, Doom Eternal: Where to Find The Unmakyr (& How to Use it), ScreenRant, ‏2020-03-19 (באנגלית) DOOM 64 for Nintendo 64 - GameRankings, web.archive.org, ‏2019-12-09 DOOM 64, www.metacritic.com (באנגלית) DOOM 64 critic reviews, www.metacritic.com (באנגלית) Doom 64 Review, GameSpot (באנגלית אמריקאית) Doom 64 - IGN, web.archive.org, ‏2018-07-26